मुंबई । जहां धरि बिहार क गौरव क गप अछि त एहि मे 103 साल नहि बल्कि एहि धरती क प्राचीन गौरव क सेहो गप हेबाक चाही, मुदा जखन हम बिहार क 103म वर्षगांठ मना रहल छी त वर्तमान राज्य क निर्माणक बाद क उपलब्धि पर चर्चा करब चाहब। हम सब जनैत छी जे 1912 मे बिहार राज्य क निर्माण बंगाल स अलग भ क भेल। बिहार अपन निर्माण क पचास साल पहिने क समय मे दूटा भयंकर अकाल क सामना केलक आ देश क आजादी क किछु समय पहिने सेहो एहने भयंकर अकाल कए झेललक। सब बेर एहि अकाल मे लाख स बेसी लोक मरैत रहल । मुदा बिहार क इ उपलब्धि कहल जाये जे बिना केन्द्र स बेसी मदद भेटने बिहार क किसान आ एहि ठामक सरकार अपन सीमित संसाधन आ व्यवस्था मे आमूल चूल सुधार केलक, जाहि स फेर कहियो हमरा सब कए ओहन स्थिति नहि देखबा लेल भेटल । बिहार क राजनयिक आजादी क बाद सम्पूर्ण देश क राजनीति कए नव दिशा देलथि । कॉग्रेस क खानदानी राजनीति क अश्वमेध घोडा कए एकटा बिहारी नेता क नेतृत्व मे 1977 मे रोकल गेल । जेकर नतीजा आजुक दिन कॉग्रेस क ध्वस्त होइत स्थिति मे देखल जा सकैत छी । कला क्षेत्र मे बिहार क निर्माणक उपरांत एकर अलग पहचान भेटल । मिथिला चित्रकला एकटा विश्व स्तरीय लोक कला क ब्रांड मे स्थापित भेल, इ एहि ठाक क लोक कलाकार क अद्वितीय प्रतिभा क द्योतक अछि । एहिना देखल जाये त पिछला 10 साल मे केन्द्र क गहीर भेदभावपूर्ण रवैया क बावजूद बिहार देश मे सब राज्य स बेहतर विकास दर हासिल केलक अछि । इ गप बिहार मे उपलब्ध असीम सम्भावना कए देखा रहल अछि । बिहार मे लोकक आत्मबल आन राज्य क मुकाबले बहुत मजबूत अछि। बिहार क गरीब किसान खेती मे नुकसान भेला पर कहियो महाराष्ट्र जेकां आत्महत्या नहि केलक अछि आ नहि बंगाल जेकां राशन क दुकाने लूटैत अछि । इ हिम्मत नहि हारनिहार लोग अछि बल्कि वैकल्पिक उपाय तकबाक माद्दा रखैत अछि। देश क कोन कोन मे जाकए अपन मजबूत देह आ इरादा स अपन, परिवार आ राज्य क विकास करैत अछि। हमरा बिहार पर गर्व अछि । साहित्य क क्षेत्र मे सेहो बंगाल स अलग पहचान बनेबा मे बिहार सफल रहल अछि । बिहार क साहित्यकार हिन्दी साहित्य कए नव उर्जा आ दिशा प्रदान केलथि । नागार्जुन सन विद्रोही जमीनी कवि बिहार देलक, दिनकर सन देदिप्यमान वीर रस क कवि देलक, रेणु सन उपन्यासकार सेहो बिहार देलक । बिहार लग युवा साहित्यककार क सेहो बेस लंबा सूची अछि । सामाजिक सरोकर कए उद्यम स जोडबा क जे मॉडेल बिन्देश्वर पाठक देलथि, ओ पूरा विश्व मे अनुकरणीय अछि । एतबे नहि बिहार क विद्यार्थी आ युवा देश क सब प्रदेश आ सब जिला मे प्रशासनिक क्षमता क परिचय देलथि आ ब्रांड बिहार कए प्रज्वलित केलथि अछि । एहन मे इ कहबा मे संकोच नहि जे 103 साल पुरान बिहार मे गर्व करबा लेल बहुत रास बिंदू अछि आ बिहार अपना आप मे एकटा ब्रांड बनि चुकल अछि। 